text: লেগানেসকে হারিয়ে কোয়ার্টারের পথে রিয়াল
  প্রকাশিত: ১২:৩৪ ১০ জানুয়ারি ২০১৯ আপডেট: ১২:৩৭ ১০ জানুয়ারি ২০১৯
  লেগানেসকে হারিয়ে বছরের প্রথম জয়ের মুখ দেখল রিয়াল মাদ্রিদ। কোপা দেল'রের শেষ ষোলোর ম্যাচে লেগানেসকে হারানোর মধ্য দিয়ে কোয়ার্টার ফাইনালে ওঠার পথে অনেকটাই এগিয়ে গেল সান্তিয়াগো সোলারির দল।
  স্পেনের দ্বিতীয় সর্বোচ্চ ফুটবল আসরের এই ম্যাচে ঘরের মাঠ সান্তিয়াগো বার্নাব্যু'তে লেগানেসকে আতিথিয়েতা জানায় রিয়াল। ম্যাচটি ৩-০ গোলে জিতে নেয় স্পেনের সফলতম ক্লাবটি। সার্জিও রামোস করেন ক্যারিয়ারের শততম গোল।
  গত বুধবার রাতে দলটির শুরুর পারফরম্যান্সও ছিল হতাশাজনক। আক্রমণে সুবিধা করতে পারছিল না তারা। তবে ৪৪তম মিনিটে সার্জিও রামোসের স্পট কিকে এগিয়ে যায় রিয়াল।
  স্প্যানিশ ডিফেন্ডার আলভারো ওদ্রিওসোলা ডি-বক্সে ফাউলের শিকার হলে পেনাল্টিটি পায় রিয়াল। ৬৭তম মিনিটে প্রতিপক্ষের ভুলের সুযোগ কাজে লাগিয়ে ব্যবধান দ্বিগুণ করে রিয়াল। অতিথিদের এক ডিফেন্ডারের দুর্বল ব্যাকপাস মাঝপথে ধরে ভিনিসিউস জুনিয়রকে বাড়ান করিম বেনজেমা। তরুণ ব্রাজিলিয়ান ফরোয়ার্ড শট নিতে পারতেন; কিন্তু আরও নিশ্চিত করতে তিনি বল বাড়ান লুকাস ভাসকেসকে।
  অনায়াসে ফাঁকা জালে লক্ষ্যভেদ করেন স্পেনের এই ফরোয়ার্ড। আর ৭৭তম মিনিটে ওদিওসোলার দূরের পোস্টে বাড়ানো ক্রসে দুর্দান্ত এক ভলিতে দলের তৃতীয় গোলটি করেন ভিনিসিউস।